CELEX: 62019CN0430
Language: el
Date: 2019-06-03 00:00:00
Title: Υπόθεση C-430/19: Αίτηση προδικαστικής αποφάσεως την οποία υπέβαλε το Tribunalul Cluj (Ρουμανία) στις 3 Ιουνίου 2019 — SC C.F. SRL κατά A.J.F.P.M., D.G.R.F.P.C

26.8.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/31
            
         
      Αίτηση προδικαστικής αποφάσεως την οποία υπέβαλε το Tribunalul Cluj (Ρουμανία) στις 3 Ιουνίου 2019 — SC C.F. SRL κατά A.J.F.P.M., D.G.R.F.P.C
      (Υπόθεση C-430/19)
      (2019/C 288/39)
      Γλώσσα διαδικασίας: η ρουμανική
      
         Αιτούν δικαστήριο
      
      Tribunalul Cluj
      
         Διάδικοι στην υπόθεση της κύριας δίκης
      
      
         Προσφεύγουσα: SC C.F. SRL
      
         Καθών: A.J.F.M., D.G.R.F.P.C
      
         Προδικαστικά ερωτήματα
      
      
                  1)
               
               
                  Υπό το πρίσμα της αρχής του σεβασμού των δικαιωμάτων άμυνας, όπως έχει διαμορφωθεί από τη νομολογία του Δικαστηρίου (αποφάσεις Solvay, Sopropé Organizações de Calçado Lda e Ispas), μπορεί ή πρέπει να ακυρωθεί πράξη βεβαιώσεως φόρου που εκδόθηκε σε βάρος ιδιώτη εφόσον δεν δόθηκε στον ιδιώτη η δυνατότητα να έχει πρόσβαση στα στοιχεία με βάση τα οποία εκδόθηκε εις βάρος του η σχετική πράξη βεβαιώσεως φόρου, μολονότι στην εν λόγω πράξη αναφέρονται ορισμένα στοιχεία του διοικητικού φακέλου;
               
            
                  2)
               
               
                  Αντιτίθενται οι αρχές της ουδετερότητας, της αναλογικότητας και της ισοδυναμίας στην άσκηση του δικαιώματος εκπτώσεως ΦΠΑ και φόρου εισοδήματος εταιριών εκ μέρους εταιρίας η οποία επιδεικνύει άμεμπτη φορολογική συμπεριφορά και στερήθηκε το δικαίωμα εκπτώσεως του φόρου εισοδήματος εταιριών εξαιτίας της φορολογικής συμπεριφοράς των προμηθευτών της που φέρεται να είναι πλημμελής με βάση στοιχεία όπως η έλλειψη ανθρώπινων πόρων και η έλλειψη μέσων μεταφοράς, λαμβανομένου επιπλέον υπόψη ότι η φορολογική αρχή δεν παρέχει αποδεικτικά στοιχεία περί δραστηριοτήτων από τα οποία να προκύπτει φορολογική/ποινική ευθύνη των σχετικών προμηθευτών;
               
            
                  3)
               
               
                  Συνάδει προς το δίκαιο της Ένωσης εθνική πρακτική βάσει της οποίας η άσκηση του δικαιώματος εκπτώσεως ΦΠΑ και φόρου εισοδήματος εταιριών υπόκειται στην κατοχή περαιτέρω δικαιολογητικών εγγράφων πλέον των τιμολογίων, όπως για παράδειγμα η πρόβλεψη δαπανών και η έκθεση σχετικά με την πρόοδο των εργασιών, τα οποία συνιστούν συμπληρωματικά δικαιολογητικά έγγραφα που δεν προσδιορίζονται με σαφή και ακριβή τρόπο στην εθνική φορολογική νομοθεσία;
               
            
                  4)
               
               
                  Μπορεί να θεωρηθεί, δυνάμει της αποφάσεως στην υπόθεση WebMindLicenses, ότι στοιχειοθετείται φορολογική απάτη στην περίπτωση που τυχόν υποκείμενος στον φόρο προβαίνει στην απόκτηση αγαθών και υπηρεσιών από άλλον υποκείμενο στον φόρο ο οποίος τυγχάνει διαφορετικής φορολογικής μεταχειρίσεως σε σχέση με τον πρώτον;